40 लोग घायल, धमाके में पुलिस स्टेशन समेत तीन इमारतें गिरीं
Pakistan Police Station Suicide Attack Latest News Update  पाकिस्तान के स्वात जिले के कबाल शहर में काउंटर टेररिज्म डिपार्टमेंट के पुलिस स्टेशन पर सोमवार रात आत्मघाती हमला हुआ। था
पाकिस्तान के स्वात जिले के कबाल शहर में काउंटर टेररिज्म डिपार्टमेंट के पुलिस स्टेशन पर सोमवार रात आत्मघाती हमला हुआ। थाने में दो धमाके हुए, इसके चलते आग लग गई। इस हमले में 12 पुलिस कर्मियों की मौत हुई है। जबकि 40 लोग घायल हैं।
लोगों को सही इलाज देने के लिए आसपास के सभी अस्पतालों में इमरजेंसी घोषित कर दी गई है। हमले के बाद खैबर पख्तूनख्वा में हाई अलर्ट है। मौके पर मौजूद लोगों ने बताया कि धमाकों में पुलिस स्टेशन की छत गिर गई, जिससे कई लोग मलबे में दब गए।
विस्फोट में तीन बिल्डिग ध्वस्त
DPO स्वात शफीउल्लाह ने इसे आतंकी हमला बताया है। उन्होंने कहा कि विस्फोट की वजह से तीन इमारतें ध्वस्त हो गईं हैं। विस्फोट के तुरंत बाद पुलिस स्टेशन में आग लग गई थी। जिसमें पुलिसकर्मियों की झुलसकर मौत हो गई। पाकिस्तान आर्मी इलाके में कई दिनों से आतंकियों के खिलाफ ऑपरेशन चला रही है।
हालांकि, एक दूसरे अधिकारी, DIG खालिद सोहेल का कहना है कि पुलिस स्टेशन पर कोई आत्मघाती हमला नहीं हुआ। बल्कि धमाका स्टेशन के स्टोर रूम में रखे हथियारों और बारूद वाली जगह पर हुआ। उन्हें शक है कि ऐसा किसी की लापरवाही से हुआ है।
डॉन की रिपोर्ट के मुताबिक, एक पुलिस अधिकारी इमदाद ने बताया कि शुरुआती जानकारी से पता चला है रात 8:20 बजे पुलिस स्टेशन कैंपस के भीतर विस्फोट हुआ। कैंपस में काउंटर टेररिज्म डिपार्टमेंट (CTD) का ऑफिस और एक मस्जिद भी है।
गृह मंत्री राणा ने हमले पर रिपोर्ट मांगी
स्वात में काउंटर टेररिज्म पुलिस स्टेशन पर हमले के बाद प्रधानमंत्री शाहबाज शरीफ समेत देश के बड़े नेताओं ने संवेदनाएं जाहिर की हैं। गृह मंत्री राणा सनाउल्लाह ने कहा कि हम देश की सुरक्षा में जान गंवाने वाले अधिकारियों के योगदान को हमेशा याद रखेंगे। उन्होंने इस पूरे पर रिपोर्ट तलब की है।
वहीं, पाकिस्तानी वेबसाइट 'डॉन' के मुताबिक खैबर पख्तुनख्वा में 2023 के शुरुआती 3 महीनों में हुए आतंकी हमलों में 125 पुलिस वालों की मौत हुई है। जबकि 212 गंभीर रूप से घायल हुए हैं। आर्थिक और राजनीतिक तंगी से बेहाल देश में 90 दिनों में ही 25 हमले हो चुके हैं।
पाकिस्तान में हमलों से जुड़ी अन्य खबरें भी पढ़ें...
पाकिस्तान के कराची में पुलिस हेडक्वार्टर पर हमला, 5 आतंकी ढेर
पाकिस्तान के कराची में कुछ आतंकियों ने पुलिस हेडक्वार्टर पर हमला कर दिया। इस हमले में एक पुलिस अफसर, एक रेंजर समेत 4 की जान चली गई और 18 लोग घायल हुए। पाकिस्तानी मीडिया जियो न्यूज के मुताबिक, आतंकी पुलिस की वर्दी में हेडक्वार्टर में घुसे थे। 3 आतंकियों ने खुद को उड़ा लिया और अन्य दो आतंकी पुलिस के साथ हुई मुठभेड़ में मारे गए। कुल कितने आतंकी थे, ये साफ नहीं है। पढ़ें पूरी खबर...